钦定古今图书集成/明伦汇编/氏族典/第085卷 > 胡大海
## 钦定古今图书集成/明伦汇编/氏族典/第085卷 > 胡大海

按《明外史胡大海传》：“大海，字通甫，虹人。长身铁面，知
力过人。太祖初起，大海走谒于滁阳，命为前锋。从渡
江，与诸将略地，以功授右翼统军元帅，宿卫帐下。从
破宁国，命偕院判邓愈戍之。遂拔徽州，克建德，进枢
密院判官。引兵克兰溪，取婺州，迁佥枢密院事，再破
张士诚兵。太祖以宁越重地，召大海于绍兴，使守之。”
陈友谅寇龙江，命分兵信州以牵制之。大海用王恺
言亲征，遂克信州，以为广信府。先是，军粮少，初得郡
县，将士皆征粮于民，民病之。大海以为言，太祖命罢
去，以大海为江南行省参知政事，镇金华。初，严州既
下，苗将蒋英、刘震、李福皆自桐庐来归，大海喜其骁
勇，留置麾下。至是，三人谋作乱，晨入分省署，英携铁
槌袖中，阳请大海观弩于八咏楼下。大海出，将上马，
英遣其党锺矮子者跪马前，诈诉英过恶。大海反顾
英，英出，槌中大海，脑仆地，遂杀之，又杀大海子关住。
其后李文忠攻杭州，杭人执英以降。太祖命诛英，刺
其血以祭大海，追封越国公，谥“武庄。”